C 206/9

KOMISIJAS ĪSTENOŠANAS LĒMUMS

(2017. gada 29. jūnijs)

par to, lai Eiropas Savienības Oficiālajā Vēstnesī publicētu pieteikumu par Eiropas Parlamenta un Padomes Regulas (ES) Nr. 1308/2013 105. pantā minētu grozījumu ar aizsargātu nosaukumu apzīmēta vīna nozares produkta specifikācijā (Vacqueyras (ACVN))

(2017/C 206/04)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 97. panta 3. punktu,

tā kā:

IR NOLĒMUSI ŠĀDI.

Vienīgais pants

Specifikācijas grozījuma pieteikums, kas saskaņā ar Regulas (ES) Nr. 1308/2013 105. pantu iesniegts attiecībā uz nosaukumu Vacqueyras (ACVN), ir ietverts šā lēmuma pielikumā.

Saskaņā ar Regulas (ES) Nr. 1308/2013 98. pantu iebildumus pret šā panta pirmajā daļā minēto specifikācijas grozījumu drīkst celt divu mēnešu laikā no šā lēmuma publicēšanas Eiropas Savienības Oficiālajā Vēstnesī.

(1) OV L 347, 20.12.2013., 671. lpp.

PIELIKUMS

PRODUKTA SPECIFIKĀCIJAS GROZĪJUMA PIETEIKUMS

VACQUEYRAS

AOP-FR-A0151-AM01

Pieteikuma iesniegšanas datums: 2015. gada 3. decembris

1. Grozījumam piemērojamie noteikumi

Regulas (ES) Nr. 1308/2013 105. pants – grozījums, kas nav maznozīmīgs

2. Grozījuma apraksts un pamatojums

2.1. Noteikumi attiecībā uz visām saimniecības vīndārzā izmantojamajām vīnogu šķirnēm

Specifikācijas V nodaļā noteikti dažādo saimniecībā esošo vīnogu šķirņu proporcionālā sastāva noteikumi. Sarkanvīniem šie noteikumi ir šādi:

— kopumā galvenās vīnogu šķirnes un papildu šķirņu proporcija ir vismaz 90 % no visām vīndārzā izmantotajām šķirnēm;

— šķirnes ‘Grenache N’ proporcija ir vismaz 50 % no visām vīndārzā izmantotajām šķirnēm;

— šķirņu ‘Mourvèdre N’ un ‘Syrah N’ proporcija kopumā ir vismaz 20 % no visām vīndārzā izmantotajām šķirnēm.

Attiecībā uz sarkanvīniem ieviests noteikts elastīgums: šos noteikumus nepiemēro vīnogu ražotājiem, kuri savu produkciju vīnā nepārstrādā un kuriem noteiktajā zemesgabalā kopējā platība, kas atvēlēta tādu (visu krāsu) vīnogu ražošanai, kuras var izmantot ar ACVN Vacqueyras apzīmētā produkta iegūšanai, ir mazāka par 1,5 ha.

Iepriekš minētie vīndārzā izmantoto šķirņu sastāva noteikumi nav pielāgoti mazajām saimniecībām, ko visbiežāk veido tikai daži zemesgabali un kas savu vīnogu ražu vīnā nepārstrādā.

Šis grozījums vienoto dokumentu neietekmē.

2.2. Vīnogu audzēšanas metodes

Specifikācijas VI nodaļas 2. punkta otro ievilkumu, kas ir šādā redakcijā: “Savvaļas augu augšanu ierobežo, veicot pasākumus no 1. septembra līdz 1. februārim un izmantojot vai nu mehāniskus līdzekļus, vai attiecīgus materiālus, kas nodrošina to, lai apstrādē izmantotie produkti precīzi nonāktu tieši tajās vietās, kur tas vajadzīgs.”, aizstāj ar šādiem noteikumiem: “Vismaz 60 procentos rindstarpu platības veic vai nu augsnes apstrādi, vai nodrošina apsētu vai savvaļā veidojušos augu segu. Pēdējā gadījumā savvaļas augu augšanu ierobežo, izmantojot vai nu mehāniskus līdzekļus, vai attiecīgus materiālus, kas ļauj panākt to, lai augu apstrādē izmantotie produkti precīzi nonāktu tieši tajās vietās, kur tas vajadzīgs.”

Pieteikuma iesniedzēja grupa vēlas, lai augsnes mehāniska apstrāde notiktu visu cauru gadu – tā lai tā vairs nebūtu neapstrādāta.

Šis grozījums vienoto dokumentu neietekmē.

2.3. Analītiskie standarti

Specifikācijas IX nodaļas 1. punkta c) apakšpunktā minētais sarkanvīnu krāsas spilgtuma standarts no 6 mainīts uz 5.

Šis grozījums ir vajadzīgs, jo pašreizējā robežvērtība ir pārāk augsta un to nevar ievērot vīna raudzējumos, kuros lielu procentuālo īpatsvaru veido vīnogas, kas pieder pie šķirnes ‘Grenache N’ – galvenās vīnogu šķirnes šā cilmes vietas nosaukuma sarkanvīniem. Šai šķirnei vīnogu krāsojums ir maz izteikts (tajās ir samērā maz antociānu), un tāpēc no šīm vīnogām gatavotos vīnos ļoti spilgtas krāsojuma nianses panākt nevar.

2.4. Citi grozījumi

Saistībā ar šo grozījuma pieteikumu vienotais dokuments atjaunināts saskaņā ar jaunajiem noteikumiem par datu ievadi e-Ambrosia lietotnē.

VIENOTS DOKUMENTS

1. Nosaukums

Vacqueyras

2. Ģeogrāfiskās norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna(-u) apraksts

Nedzirkstošie baltvīni

Lai gan baltvīnu īpatsvars šīs produkcijas apjomā ir neliels, tiem piemīt spilgti izteikta identitāte, kuras veidošanā sava nozīme ir ziedu aromāta nianšu pārsvaram, ko līdzsvaro citrusaugu augļainuma notis. Baudot šo vīnu struktūra un straujums piešķir tiem vērienīgumu un ilgi paliekošu aromātisku pēcgaršu.

Baltvīni gatavoti no ‘Bourboulenc B’, ‘Clairette B’, ‘Grenache blanc B’, ‘Marsanne B’, ‘Roussanne B’ un ‘Viognier B’ šķirnes vīnogām.

TAVNM (dabiskā spirta minimālā tilpumkoncentrācija): 12 %.

Fasējot:

— fermentējamo cukuru saturs ≤ 3 g/l, ja TAVN ≤ 14 %,

— fermentējamo cukuru saturs ≤ 4 g/l, ja TAVN > 14 %.

Maksimālais kopējais spirta saturs (tilp. %): 14.

Maksimālais gaistošais skābums (miliekvivalentos litrā): 14,28.

Pārējie analītiskie rādītāji ir saskaņā ar ES tiesību aktiem.

Nedzirkstošie sarkanvīni

Sarkanvīniem, kuru produkcija pēc apjoma ir lielā pārsvarā, raksturīga iezīme ir tā, ka tie iegūti no vīnogām, kas izaudzētas no dažāda tipa augsnēs augošiem vīnogulājiem, kuri lielākoties pieder pie ‘Grenache N’, ‘Mourvèdre N’ un ‘Syrah N’ šķirnes.

Tomēr tiem piemīt spilgti izteikta identitāte, ko bieži vien izceļ samērā ilgs audzēšanas periods, pat ja tā ilgums nav noteikts kā obligāts. Aromāta buķete ir daudzveidīga, tajā pārsvarā ir sarkano vai melno ogu nianses, ko bieži vien akcentē pārgatavības un cukurā konservētu vai savārītu augļu notis.

Šo vīnu turēšanas laikam paildzinoties, tajos attīstās spilgtāk izteiktas garšvielu nianses un vairāk jūtamas kļūst tādas nianses, kas atgādina dzīvnieku valsts produktus (ādu, medījumu u. c.). Baudot šie vīni rada devīguma, pilnīguma, kā arī stipruma un bagātīguma iespaidu, kas liek sevi manīt ar savu tanīnu struktūru, taču bez agresivitātes. Tie ir vareni, ar vaļsirdīgu sātīgumu apveltīti un eleganti ilgstošas uzglabāšanas vīni.

TAVNM: 12,5 %.

Fasējot:

— fermentējamo cukuru saturs ≤ 3 g/l, ja TAVN ≤ 14 %,

— fermentējamo cukuru saturs ≤ 4 g/l, ja TAVN > 14 %,

— ābolskābes saturs ≤ 0,4 g/l,

— krāsojuma spilgtums (DO 420 nm + DO 520 nm + DO 620 nm) ≥ 5,

— kopējo polifenolu skaitlis (DO 280 nm) ≥ 45.

Maksimālais kopējais spirta saturs (tilp. %): 14.

Maksimālais gaistošais skābums (miliekvivalentos litrā): 17,35.

Pārējie analītiskie rādītāji ir saskaņā ar ES tiesību aktiem.

Nedzirkstošie sārtvīni

Sārtvīnu produkcijas tāpat kā baltvīnu produkcijas apjoms ir neliels un maz pieejams; šie sārtvīni ir ar samērā spilgti izteiktu krāsojumu, bagātīgi, parasti vareni un ar augļainuma dominanti, arī tie iegūti lielākoties no ‘Grenache N’, ‘Mourvèdre N’ un ‘Syrah N’ šķirnes vīnogām.

TAVNM: 12 %.

Fasējot:

— fermentējamo cukuru saturs ≤ 3 g/l, ja TAVN ≤ 14 %,

— fermentējamo cukuru saturs ≤ 4 g/l, ja TAVN > 14 %.

Maksimālais kopējais spirta saturs (tilp. %): 14.

Maksimālais gaistošais skābums (miliekvivalentos litrā): 14,28.

Pārējie analītiskie rādītāji ir saskaņā ar ES tiesību aktiem.

5. Vīnkopības metodes

a. Galvenās vīndarības metodes

Vīndarības metodes

Vīnu gatavošanai piemērojamais ierobežojums

Koksnes gabalu izmantošana ir aizliegta.

Sārtvīnu gatavošanai enoloģiskās ogles izmantošana atsevišķi vai kombinācijā ar sagatavotiem preparātiem ir aizliegta.

Rindstarpu attālums un atstatums starp vīnkokiem

Audzēšanas prakse

Rindstarpu attālums nedrīkst pārsniegt 2,50 metrus.

Katram vīnkokam ir ne vairāk kā 2,50 kvadrātmetru liela platība. Atstatums starp vienas un tās pašas rindas vīnkokiem ir 0,85–1,20 metri.

Vīnkoku vainaga veidošana

Audzēšanas prakse

Vīnkoku vainagus apgriež īsus (vainagu veido kausveidā vai Royat kordona formā), saglabājot ne vairāk par 6 augļzariem. Katram augļzaram ir ne vairāk par 2 vīnstīgu pumpuriem.

Royat kordona izveides un atjaunošanas periods ir ierobežots līdz 2 gadiem. Šajā laikposmā atļauts vainagu apgriezt pēc Gijo (Guyot) metodes, koku veidojot garu ar 8 vīnstīgu pumpuriem un augļzarā atstājot ne vairāk par 2 vīnstīgu pumpuriem.

‘Viognier B’ šķirnes vīnkoka vainagu var veidot, apgriežot to:

— vai nu pēc Gijo metodes vienkāršā formā, koku veidojot garu ar ne vairāk par 8 vīnstīgu pumpuriem un 1 vai 2 augļzariem ar ne vairāk par 2 vīnstīgu pumpuriem,

— vai pēc Gijo metodes dubultā formā, koku veidojot garu ar ne vairāk par 6 vīnstīgu pumpuriem un 1 vai 2 augļzariem ar ne vairāk par 2 vīnstīgu pumpuriem.

Apūdeņošana

Audzēšanas prakse

Apūdeņošana var tikt atļauta.

b. Maksimālās ražas

40 hektolitru no hektāra

6. Noteiktais apgabals

Vīnogu novākšana, vinifikācija, vīnu gatavošana un kopšana tiek nodrošināta šādu Vaucluse departamenta pašvaldību teritorijā: Sarrians un Vacqueyras.

7. Galvenās vīna vīnogu šķirnes

‘Viognier B’

‘Bourboulenc B’

‘Grenache N’

‘Grenache blanc B’

‘Clairette B’

‘Cinsaut N’

‘Mourvèdre N’

‘Marsanne B’

‘Syrah N’

‘Roussanne B’

8. Saiknes vai saikņu apraksts

Ronas ielejas (Vallée du Rhône) dienvidu vīndārzos, kuros iegūtie vīni atzīti par “Cru des Côtes du Rhône”, ar aizsargāto cilmes vietas nosaukumu Vacqueyras apzīmēto vīnu iegūšanai izmantojamo vīnogu audzēšanai atvēlētā teritorija ir viena no tām, kas apvij ievērojamo kaļķakmens kalnu masīvu Dentelles de Montmirail. Šis apbrīnojami gleznainais kalns – mons mirabilis – liecina par pirmo Alpu atzaru, kas iesniedzas Ronas ielejā, kuru tas dala austrumu–rietumu virzienā.

Ģeogrāfiskais apgabals ietilpst Vaucluse departamenta Vacqueyras un Sarrians pašvaldības teritorijā. Vacqueyras pilnībā pamato savu seno nosaukumu: “Vallis Quadreria” – “Akmeņu ieleja”, kurā vīndārzs lielākoties sastādīts uz plašām Uvēzas (Ouvèze) upītes piekrastes terasēm 60–160 metru augstumā virs jūras līmeņa. Apgabalā valda silts un sauss Vidusjūras klimats ar lielu saulesgaismas daudzumu. Tomēr tas kontrastē ar nelielu, taču ļoti neregulāru ikgadējo nokrišņu daudzumu, bet reizumis pavasara un rudens ekvinokcijas laikā sastopamas stipras lietusgāzes. Ģeogrāfiskais apgabals lielu gada daļu (100 dienu gadā) ir pakļauts arī mistrāla – stipra un auksta ziemeļvēja – ietekmei.

Vīni, kurus izmanto ar cilmes vietas nosaukumu Vacqueyras apzīmētā produkta gatavošanā, apvienojot, no vienas puses, dabas faktorus, kuri ir labvēlīgi ar savdabīgām īpašībām apveltītam novāktas ražas potenciālam, kas saistīts ar ļoti caurlaidīgām augsnēm (smilts, oļains smilšakmens, noapaļoti oļi), kuras bieži vien pavada mālains cilmiezis, kas sausuma periodos dāvā noderīgu ūdens rezervi, un, no otras puses, Vidusjūras klimatu, ko mērenu dara Dentelles de Montmirail tuvums un kas spējīgs nodrošināt vīnogām labus ienākšanās apstākļus bez krasām temperatūras svārstībām, un kas izlīdzina mistrāla ietekmi, darot to labvēlīgu gan mikroskopisko sēņu ierosināto slimību apvaldīšanas ziņā, gan aizsardzībā pret tām, un, visbeidzot, cilvēkfaktorus, kas gadsimtu gaitā izpaužas kā ražotāju amatprasme vīnogu šķirņu ieaudzēšanā un vīnam izmantojamo dažādu šķirņu vīnogu ražas apvienošanā vīna gatavošanai, liecina par šā vīnkopības apgabala neatkārtojamību.

Visu šo faktoru mijiedarbība sevišķi labi izpaužas sarkanvīnos, kas ir daudzveidīgs dažādas ražas apvienojums, kuram raksturīgs gan varenums un tanīnu struktūra, kāda piemīt noapaļotu oļu augsnē augušām vīnogām, gan izsmalcinātība un augļaina aromāta nianses, ko izdala smilšainākās augsnēs augušas vīnogas, gan arī harmoniskums un līdzsvarotība, ar kādu var lepoties oļaina smilšakmens augsnēs audzēta vīnogu raža. Apveltīta ar šo stipro potenciālu, amatprasme, kad to liek lietā, ievērojot izejvielas savdabīgumu, ļauj saglabāt sarkanvīnu identitāti.

Samērā ārkārtējā veidā šajā vīnkopības apgabalā īpaša identitāte atzīta arī baltvīniem un sārtvīniem, kas šeit apveltīti ar tiem pašiem kvalitātes rādītājiem, kuri saistīti gan ar dabas faktoriem, gan ar ierasto ražošanas praksi.

Reputācija, kāda pavada šos vīnus, amatprasme, ierastā prakse un kvalitāte uzskatāmi veidojusies visā Vacqueyras vīndārza darbības gaitā un caurvij ievērojamu un labi saglabātu lauku mantojumu, kas saistīts ar lauksaimniecisko ražošanu.

9. Būtiski papildu nosacījumi

Lielāka ģeogrāfiskā vienība

Tiesiskais regulējums:

valsts tiesību akti

Papildu nosacījuma veids:

papildu noteikumi attiecībā uz marķēšanu

Nosacījuma apraksts:

tādu vīnu marķējumā, kurus apzīmē ar šo kontrolēto cilmes vietas nosaukumu, var norādīt lielākas ģeogrāfiskās vienības nosaukumu Cru des Côtes du Rhône vai Vignobles de la Vallée du Rhône. Lielākās ģeogrāfiskās vienības nosaukuma Vignobles de la Vallée du Rhône izmantošanas nosacījumi sīkāk norādīti vienošanās dokumentā, kas starp attiecīgajām dažādajām aizsardzības un pārvaldības struktūrām parakstīta attiecībā uz šīs lielākās ģeogrāfiskās vienības nosaukuma lietošanu.

Tiešās apkaimes apgabals

Tiesiskais regulējums:

valsts tiesību akti

Papildu nosacījuma veids:

atkāpe par ražošanu noteiktajā ģeogrāfiskajā apgabalā

Nosacījuma apraksts:

tiešās apkaimes apgabalu, kas noteikts ar atkāpi vīnu vinifikācijai, gatavošanai un kopšanai, veido šādu pašvaldību teritorija:

Ardèche departamentā– 2 pašvaldības;

Drôme departamentā– 5 pašvaldības;

Rhône departamentā– 3 pašvaldības;

Vaucluse departamentā– 59 pašvaldības.

Sīkāks pašvaldību saraksts pa departamentiem sniegts ar šo nosaukumu apzīmētā produkta specifikācijā.

10. Saite ar produkta specifikāciju

https://info.agriculture.gouv.fr/gedei/site/bo-agri/document_administratif-5cae91ee-7281-49fb-a01b-3d1fff4f78ec